Genbrugsvirksomheden 3R Kontor opkøber, istandsætter og videresælger brugte møbler i hele landet. Gennem et deleøkonomisk fællesskab donerer virksomheden de møbler bort, der har mange år i sig endnu, men som det alligevel ikke betaler sig at istandsætte og videresælge. Boldklubben Viking Als i Hadsund, Vaarst-Fjellerad Skole i Gistrup og Gandrup Skole modtager nu cirka 250 kvalitetsmøbler – sækkestole, sofaer, skabe og meget mere. Møblerne, som boldklubben og de to skoler modtager, er fra det tidligere Radisson Blu Falconer Hotel, der blev renoveret, da Scandic Hotels overtog lejemålet. Dan Scandic Hotels overtog, blev 3F Kontor hyret ind til at tømme det gamle hotel for inventar. Det er både positivt for miljøet, men også for 3F Kontors økonmiske bundlinje. Fremfor at stå med store omkostninger til affaldshåndtering er møblerne nu til gavn andre steder. Samtidig bliver miljøet skånet for store mængder af møbelaffald. - Det er direkte positivt for vores økonomiske bundlinje, når vi tager hensyn til den verden, vi lever i. Med vores donationsnetværk med mere end 700 aktører – og vi skal bruge endnu flere – er vi samtidig yderst konkurrencedygtige. Og det er en klar tendens, at de virksomheder, der ikke forstår, at forretningen skal kombineres med miljøansvar og social ansvarlighed, bliver morgendagens tabere, forudser Steffen Høgh, der er direktør i 3R Kontor. Også for ATP Ejendomme, der ejer bygningerne som Scandic Hotels rykker ind i, er måbeldonationen positiv, da de kan sælge til 3R Kontor, der så får det bedste ud af det gamle hotelinventar. - ATP må ikke donere medlemmernes værdier bort, men alternativet var at køre inventaret til destruktion, og det ville være en stor udgift for os. Ved at sælge det, der kan sælges, har vi fundet en løsning, hvor vi slipper for at smide gode ting ud, hvor andre kan få glæde af det brugbare inventar samtidig med, at vi sparer penge. Det giver rigtig god mening, siger Michael Nielsen, direktør i ATP Ejendomme.
To skoler og en boldklub i Aalborg kommune kan se frem til at modtage hundredevis af møbler i en stor donation fra 3R Kontors deleøkonomiske fællesskab.